Gelvonų gimnazija

Širvintų rajono Gelvonų gimnazija – dieninė, savarankiško mokymosi bendrojo lavinimo mokykla Širvintų raj., Gelvonuose, Šviesos g. 7, vykdanti pradinio, pagrindinio, vidurinio ir papildomo ugdymo programas. Įstaigos kodas 190361318. Filialas Širvintų rajono Gelvonų gimnazijos Liukonių pradinio ugdymo skyrius.

Istorija 

Gelvonų parapijinė mokykla pirmą kartą paminėta 1781 m. Iki 1865 m. mokykla veikė su pertraukomis. 1865 m. Gelvonuose jau buvo triklasė liaudies mokykla. 1908 m. – dviklasė ministerinė mokykla. Tuo metu ji glaudėsi mediniame pastate. 1781–1918 m. vaikai buvo mokomi rusų kalba.

Tik 1918 m. Lietuvai atgavus nepriklausomybę, Gelvonuose veikė lietuviška pradinė mokykla. 1921–1928 m. jau veikė progimnazija, tačiau 1928 m. iškėlus progimnaziją į Giedraičius, vėl liko pradinė mokykla, veikusi iki 1935 m. Tais metais prisidėjo 5–asis skyrius, o 1936 m. – 6–asis skyrius. 1928–1935 m. mokykloje veikė ir žydų pradžios mokyklos klasės.

Per Antrąjį pasaulinį karą dėl vokiečių vykdytos antisemitinės politikos neliko žydų pradžios mokyklos. 1944 m. spalio 1 d. vėl buvo atidaryta Gelvonų progimnazija.

1950–1951 m. veikė pilna vidurinė mokykla. Tais pat metais išleista ir pirmoji abiturientų laida. 1959 m. buvo įvestas gamybinis mokymas: vyresnių klasių berniukai (ilgą laiką ir mergaitės) mokėsi traktoriaus pagrindų. Nuo 1994 m. įvestas ikiprofesinis mokymas: mergaitės pradėjo mokytis buities darbų (kulinarija, mezgimas, siuvimas), berniukai – staliaus darbų.

1994 m., siekiant, kad kuo daugiau moksleivių įgytų vidurinį išsilavinimą, įsteigtos jaunimo klasės. Šias klases lankė dėl įvairių priežasčių metę mokslus moksleiviai.

Iki 1963 m. mokyklai priklausė penki senos statybos pastatai, nepritaikyti mokymo reikmėms. Centrinis pastatas buvo vienintelis mūrinis pastatas. Mokytojams ir mokiniams į pamokas teko vaikščioti iš vieno pastato į kitą. Darbo sąlygos buvo sunkios. Tik 1963 m. pastačius pirmąjį 8 klasių priestatą padėtis pagerėjo. 1964 m. pastatytas antrasis 6 klasių priestatas, o buvusiame pradinių klasių pastate įrengtas vaikų darželis. Pastačius antrąjį priestatą buvo įsteigti ir netipiniai fizikos, chemijos ir biologijos kabinetai. Pradėjus dirbti kabinetine sistema, buvo įsteigta dar 17 įvairių mokomųjų dalykų kabinetų. Subyrėjus Sovietų Sąjungai ir kuriantis tautinei mokyklai, vėl buvo grįžta prie klasių, o dar vėliau vėl sugrąžinta kabinetinė sistema.

1978 m. buvo pastatytas 80 vietų bendrabutis su valgykla ir centriniu šildymu, o 1979 m. – aštuonbutis namas mokytojams. 1994 m. įrengta sporto salė.

2003 m. visiškai atnaujinta senojo mokyklos pastato dalis, kažkada priklausiusi vienuolynui. Bendromis mokytojų, moksleivių ir jų tėvų jėgomis, vykdant projektą „Mokykla ir kaimo bendruomenė“, 2002–2003 mokslo metais buvo visiškai pakeista mokyklos aplinka.

2017 m. sausio 26 d. patvirtinti Gelvonų gimnazijos nuostatai. Tais metais prijungta ir Bagaslaviškio mokykla.

Moksleivių skaičius 

Sprendžiant iš išlikusių ataskaitų ir vizitacijų dokumentų, 1781 m. mokėsi 10 bajorų ir 12 miestelėnų vaikų. Lietuvos istorijos archyve rasti to meto Gelvonų mokyklos pamokų tvarkaraščiai, aprašymai, kiek laiko tęsiasi mokslo metai.

1804 m. mokėsi 7 mokiniai, 1831 m. – jau 60 mokinių. 1935–1936 m. mokėsi 176 mokiniai, 1951–1952 m. – 390, 1964–1965 m. – 222, 1980 m. – 288, 1985 m. – 173. Dabar Gelvonų mokykloje išsilaiko maždaug 200 moksleivių skaičius.

Mokykla jau išleido 53 abiturientų laidas.

Mokytojai 

Apie pirmuosius Gelvonų mokyklos mokytojus tikslių žinių neturima. Žinoma tik, kad parapijinėje mokykloje dirbo dvasininkai. Vienas jų, 1883–1903 m. dirbęs stačiatikių dvasininkas Davidovičius, aktyviai vykdė rusinimo politiką.

Mokytojai dažnai buvo keičiami. Progimnazijoje direktoriumi dirbo Židanavičius, vokiečių kalbos mokytoja Majytė, lietuvių kalbos mokytoja Mitkaitė, matematikos mokytojas Gražulis, piešimo ir muzikos mokytojas Kisielius. Tikybą dėstė klebonas Juknys. 1934 m. į Gelvonų mokyklą atvyko dirbti mokytoju Aleksandras Juškevičius, vėliau tapęs ir mokyklos direktoriumi.

Nuo 1937 m. iki karo 6 skyrių mokykloje dirbo 8 mokytojai: A. Juškevičius, V. Vasiliauskas, K. Žukas, A. Vaitkevičius, M. Pociūnaitė, M.Jakučiūnienė, K. Puzoraitė ir A. Senkus.

Direktoriai 

Pokario metų progimnazijai vadovavo jau minėtasis A. Juškevičius (1945–1950). Po to Veronika Žemaitaitienė (1950–1965), Jonas Kavaliauskas (1966–1972), Veronika Dubietienė (1972–1978), Aldona Steckienė (1978–1981).

Nuo 1981 m. mokyklai vadovauja Ona Valančienė.

Žymūs mokiniai 

 Romualdas Augūnas, fotografas, alpinistas
 Povilas Malinauskas, medžio drožėjas, menininkas
 Kazys Morkūnas, kalbininkas
 Ignas Šeinius, ršytojas, diplomatas
 Vita Vadoklytė, Skapiškio teatro režisierė

Himnas 

1996 m. sukurtas mokyklos himnas ir vėliava. Himnui žodžius parašė direktorė O. Valančienė, muziką – Dalia Garnienė. Pirmą kartą himnas buvo atliktas 220 mokyklos metinių proga (2001 m.), kai suvažiavo į susitikimą visų laidų abiturientai.

Dešimtmečiai šimtmečiai bėga
Skambutis čia kviečia kasdien.
Susirenka tie, kurie knygą pamėgo,
Kurie laimę atneš žmonėms.

Priedainis:
O mokykla, o mokykla,
Brangi sava, brangi sava
Tavęs verti mes mokiniai,
Mes – tavo liepos ąžuolai.

Čia Margų miškai, Žabų dvarai,
Marijos įminta pėda.
Senolių kapai mus šaukia čionai
Atminimai, jaunystės daina.

Sparnus išauginti suspėjom,
Kad skrydžiui užtektų jėgų.
Mes grožį ir meilę, ir darbą pamėgom,
Dainuot ir mylėti kartu

Šaltiniai

Nuorodos 
 Gimnazijos svetainė
 Gelvonų gimnazija (facebook.com)
 Širvintų r. Gelvonų vidurinė mokykla skaičiuoja 235 metus

Gelvonai
Širvintų rajono savivaldybės mokyklos
Lietuvos gimnazijos